## Pravilnik o postupku pred Vijećem športske arbitraže Hrvatskog olimpijskog odbora

### NN 72/1999 (9.7.1999.), Pravilnik o postupku pred Vijećem športske arbitraže Hrvatskog olimpijskog odbora

# HRVATSKI OLIMPIJSKI ODBOR

Temeljem članka 25. Pravila Hrvatskog olimpijskog odbora, Hrvatski olimpijski
odbor je na 19. sjednici održanoj 25. svibnja 1999. godine donio

## **PRAVILNIK**

### **O POSTUPKU PRED VIJEĆEM ŠPORTSKE ARBITRAŽE HRVATSKOG OLIMPIJSKOG ODBORA**

I. OPĆE ODREDBE

Članak 1.

1. Vijeće Športske arbitraže (u daljnjem tekstu: VŠA) nezavisno je tijelo
Hrvatskog olimpijskog odbora (u daljnjem tekstu: HOO) za izvanredno preispitivanje
odluka športskih udruga protiv kojih su iscrpljena, ili ne postoje, druga
sredstva pravne zaštite, a radi se o sporu ili pitanju od značenja za izvršavanje
zadaća HOO, utvrđenih u Zakonu o športu.

2. VŠA obavlja i druge poslove određene Pravilima HOO, ovim Pravilnikom,
Arbitražnim pravilima Športskog arbitražnog sudišta pri HOO te drugim aktima
HOO.

3. Odluka o sporovima i pitanjima od značenja za izvršavanje zadaća
HOO smatraju se osobito:

- odluke o stegovnim mjerama i druge odluke u svezi s dopingom;

- odluke u stegovnim i drugim postupcima koji znače ili podrazumijevaju
dugotrajnu zabranu ili nemogućnost sudjelovanja u športskim natjecanjima
i djelatnostima;

- odluke koje se odnose na olimpijske kandidate, kao i športaše I. do
III. kategorije;

- odluke koje se odnose na načela i ostale uvjete šport- skih natjecanja;

- druge odluke o pitanjima koja su uređena Pravilima HOO-a.

Članak 2.

Ovim Pravilnikom propisuje se sastav i odlučivanje VŠA (Glava II), postupak
izvanrednog preispitivanja odluka športskih odluka (Glava III), postupak
izdavanja pravnih mišljenja VŠA (Glava IV) te druga pitanja iz djelokruga
VŠA.

Članak 3.

1. Sjedište VŠA je u Zagrebu, Haulikova 6/I.

2. VŠA ima svoj pečat s natpisom: Vijeće športske arbitraže Hrvatskog
olimpijskog odbora i znakom HOO.

II. SASTAV I ODLUČIVANJE

Članak 4.

1. VŠA čine predsjednik, potpredsjednik i 11 članova.

2. Sjednica VŠA saziva se na poziv predsjednika VŠA kadgod to zahtijevaju
aktivnosti VŠA, a najmanje jednom godišnje. Predsjednik VŠA mora sazvati
sjednicu VŠA u roku od mjesec dana od primitka zahtjeva najmanje tri člana
VŠA za sazivanjem sjednice VŠA u punom sastavu.

3. Za pravovaljano donošenje odluka potrebno je da na sjednici bude
nazočno više od polovice članova VŠA. VŠA donosi odluke većinom glasova
nazočnih članova. Ako glasovi nazočnih članova budu podijeljeni, glasovanje
se ponavlja. Ako ni nakon toga većina glasova ne bude postignuta, smatra
se da se odluka nije mogla donijeti.

Članak 5.

1. Odluke iz nadležnosti VŠA između dvije sjednice VŠA mogu donositi
Stalna vijeća VŠA, osim ako je za neku odluku u ovom pravilniku izričito
određeno da ju donosi VŠA u punom sastavu.

2. Stalna vijeća VŠA sastoje se od po tri člana VŠA koje za razdoblje
između dvije sjednice imenuje VŠA u punom sastavu.

3. Stalna vijeća VŠA odlučuju jednoglasno. Ako se ne može postići jednoglasnost,
o predmetu odlučuje VŠA u punom sastavu.

Članak 6.

1. Ako postoje razlozi koji bi u opravdanu sumnju doveli objektivnost
i nepristranost člana VŠA, osoba koja za to ima pravni interes može zatražiti
izuzeće člana VŠA iz odlučivanja u pojedinom predmetu.

2. O zahtjevu za izuzeće odlučuje predsjednik VŠA, a o izuzeću predsjednika
VŠA sjednica VŠA u punom sastavu.

3. Na zahtjev za izuzeće na odgovarajući se način primjenjuju odredbe
o izuzeću propisane u Zakonu o parničnom postupku.

4. Ako zahtjev za izuzeće bude usvojen, tijelo koje o izuzeću odlučuje
odredit će izuzetom članu zamjenika iz reda članova VŠA.

Članak 7.

U radu VŠA i Stalnih vijeća VŠA sudjeluje i tajnik VŠA koji ima pravo
sudjelovati u raspravi te davati svoje prijedloge i mišljenja, ali pri
odlučivanju nema pravo glasa.

Članak 8.

O sjednicama VŠA i Stalnih vijeća VŠA vodi se zapisnik, koji potpisuju
zapisničar i članovi VŠA koji su sudjelovali na sjednici. Za vođenje zapisnika
i spisa VŠA, te druge administrativne djelatnosti VŠA odgovoran je tajnik
VŠA koji ima pravo zatražiti potporu HOO, koji će mu staviti na raspolaganje
djelatnike i sredstva potrebne za tu svrhu.

III. POSTUPAK IZVANREDNOG PREISPITIVANJA ODLUKA ŠPORTSKIH UDRUGA

Članak 9.

Osoba koja smatra da joj je nekom odlukom športske udruge povrijeđeno
ili ugroženo neko od njenih prava može pod uvjetima iz ovog Pravilnika
pokrenuti postupak izvanrednog preispitivanja te odluke.

Članak 10.

1. Postupak se pokreće pisanim zahtjevom za izvanredno preispitivanje
odluke športske udruge (u daljnjem tekstu: zahtjev za izvanredno preispitivanje).

2. Zahtjev za izvanredno preispitivanje se podnosi tajniku VŠA neposredno
ili mu se šalje poštom, u tri primjerka.

Članak 11.

1. Zahtjev za izvanredno preispitivanje se može podnijeti u roku od
30 dana od trenutka kada su iscrpljena druga redovna i izvanredna sredstva
pravne zaštite u okvirima nacionalnog športskog saveza odnosno udruge.

2. Smatra se da je zahtjev za izvanredno preispitivanje podnesen kada
ga primi tajnik VŠA. Iznimno od ovog pravila, smatra se da je dan predaje
zahtjeva pošti dan predaje, ako je zahtjev upućen preporučenim pismom s
povratnicom.

Članak 12.

1. Zahtjev za izvanredno preispitivanje mora biti razumljiv i sadržavati
sve što je potrebno da se po njemu postupi, a naročito:

a) naznaku odluke protiv koje se podnosi;

b) prijedlog da se pobijana odluka u cijelosti ili    djelomično ukine
ili preinači;

c) razloge pobijanja odluke;

d) činjenice na kojima se zahtjev temelji;

e) naznaku dokaza kojima se mogu dokazati činjenice    pod d);

f) ime, adresu i potpis podnositelja.

2. Uz zahtjev treba biti priložena i odluka koja se pobija te sve isprave
i druga dokazna sredstva na kojima se temelje činjenične tvrdnje podnositelja.

3. Zahtjev može sadržavati i navode podnositelja o pravnoj osnovi svoga
pobijanja, te druge navode i zahtjeve.

4. Nerazumljive i nepotpune zahtjeve tajnik VŠA vratit će podnositelju
radi ispravka odnosno dopune, te odrediti rok za ponovno podnošenje zahtjeva.
Ako stranka u roku podnese uredno ispravljen odnosno dopunjen zahtjev,
smatra se da je podnesen onog dana kada je prvi puta bio podnesen.

5. Smatrat će se da je zahtjev povučen ako ne bude vraćen VŠA u za to
određenom roku. Ako bude vraćen bez ispravka odnosno dopune, tajnik VŠA
odbacit će zahtjev.

6. Zahtjeve koji se ne odnose na sporove ili pitanja od značenja za
izvršavanje zadaća HOO-a (čl. 1. st. 1. ovoga Pravilnika), nepravodobne
zahtjeve, te zahtjeve u drugim slučajevima u kojima ne postoje pretpostavke
za odlučivanje o biti stvari, odbacit će svojom odlukom VŠA.

Članak 13.

Postupak se provodi na hrvatskom jeziku. Iznimno, ako smatra da je to
u konkretnom slučaju opravdano, na zahtjev podnositelja zahtjeva VŠA može
odrediti da se pojedine radnje u postupku poduzimaju na stranom jeziku,
sa ili bez prijevoda na hrvatski jezik. U tom slučaju troškovi prevođenja
u pravilu padaju na teret podnositelja zahtjeva.

Članak 14.

Podnositelj zahtjeva i športska udruga mogu nastupati samostalno ili
imenovati punomoćnika prema svojem izboru. Ime i adresa punomoćnika mora
se pismeno priopćiti VŠA. Ako se zastupanje povjerava punomoćniku, on mora
podnijeti posebnu punomoć za zastupanje u postupku izvanrednog preispitivanja.

Članak 15.

1. Uredne i pravovremeno podnesene zahtjeve za izvanredno preispitivanje
tajnik VŠA dostavit će športskoj udruzi s prilozima i pozvati ju da podnese
svoj pismeni odgovor u roku od petnaest dana od dostavljanja tog zahtjeva.

2. Ako športska udruga u određenom roku ne podnese pismeni odgovor na
zahtjev, postupak će se nastaviti.

Članak 16.

1. Tijekom postupka podnositelj može odustati od svog zahtjeva sve do
donošenja odluke o njemu, a može ga i izmijeniti ili dopuniti, osim kad
VŠA smatra da nije svrsishodno dopustiti takve promjene s obzirom na okolnosti.

2. Ako podnositelj odustane od zahtjeva ili vođenje postupka iz bilo
kojeg razloga postane nemoguće ili nepotrebno, VŠA će rješenjem obustaviti
postupak.

Članak 17.

1. Postupak izvanrednog preispitivanja vodi se u pravilu bez održavanja
glavne rasprave, na temelju podnesaka stranaka i raspoloživih isprava.
Iznimno, na zahtjev podnositelja VŠA može u posebno opravdanim slučajevima
odrediti da se u postupku održi ročište radi saslušanja stranaka ili svjedoka.

2. VŠA može od podnositelja zahtjeva i športske udruge tijekom postupka
zatražiti dodatna pojašnjenja, te ih pozvati da podnesu isprave ili poduzme
drugu radnju u postupku. VŠA može također po službenoj dužnosti preko HOO
zatražiti da se pribave isprave i drugi dokumenti potrebni za dokazivanje
spornih činjenica.

3. Za poduzimanje radnji iz stavka 2. ovoga članka VŠA neće određivati
rokove duže od 15 dana. Ti se rokovi mogu produžiti samo ako za to postoje
posebno opravdani razlozi.

4. Ako podnositelj zahtjeva ili športska udruga u određenom roku ne
poduzmu radnju na koju su bili pozvani, postupak će se nastaviti, a odluka
donijeti na temelju raspoloživih dokaza i drugog procesnog materijala.

Članak 18.

1. Zahtjev za izvanredno preispitivanje, pozivi i druge odluke dostavljaju
se preko pošte, preporučenom pošiljkom uz povratnicu.

2. U hitnim slučajevima VŠA može sa strankama općiti brzojavom, telefonom
i drugim telekomunikacijskim sredstvima. Tajnik VŠA stavit će u spisu bilješku
o sadržaju telefonskog razgovora.

Članak 19.

Ako VŠA drukčije ne odredi, postupak se provodi bez nazočnosti javnosti.

Članak 20.

1. VŠA odluke donosi u obliku rješenja i zaključaka. O pitanjima procesne
naravi odlučuje se zaključkom. O osnovanosti zahtjeva za izvanredno preispitivanje
VŠA odlučuje rješenjem.

2. Odluke VŠA moraju imati uvod, izreku i obrazloženje.

3. Uvod odluke sadrži: naziv VŠA i oznaku je li VŠA odlučivalo u punom
sastavu ili posredstvom stalnog vijeća, ime i prezime predsjednika VŠA
i članova koji su sudjelovali u odlučivanju, kratku oznaku predmeta odlučivanja
i odluke koja se preispitivala te dan kada je odluka donijeta.

4. Izreka sadrži odluku VŠA o zahtjevu za izvanredno preispitivanje.

5. Obrazloženje sadrži: sadržaj zahtjeva za izvanredno preispitivanje,
razloge zbog kojih je odlučeno kao u izreci te pravni temelj odlučivanja.

6. Odluke koje se dostavljaju strankama u izvorniku ili u prijepisu
potpisuju tajnik i predsjednik VŠA.

Članak 21.

1. Ako utvrdi da je zahtjev za izvanredno preispitivanje osnovan, VŠA
ga može djelomično ili u cijelosti usvojiti.

2. Ako VŠA usvoji zahtjev, on će djelomično ili u cijelosti ukinuti
preispitivanu odluku. VŠA može i preinačiti preispitivanu odluku, ali samo
u pogledu izrečene kazne ili druge mjere.

3. Prijepis rješenja dostavit će se podnositelju i športskoj udruzi.

4. Športska udruga obvezna je izvršiti rješenje VŠA. Ako postupak povodom
kojeg je donijeta odluka koja je djelomično ili u cijelosti ukinuta bude
ponovljen, športska udruga dužna je voditi računa o utvrđenjima iz rješenja
VŠA.

IV. POSTUPAK IZDAVANJA PRAVNIH MIŠLJENJA

Članak 22.

VŠA je ovlaštena davati pravna mišljenja o pravnim pitanjima vezanim
uz šport i športske djelatnosti, te o drugim pitanjima vezanim uz primjenu
Zakona o športu i drugih akata donesenih temeljem njega.

Članak 23.

1. VŠA će dati pravno mišljenje na zahtjev Vijeća HOO.

2. VŠA može dati pravno mišljenje i na prijedlog nacionalnih športskih
saveza i drugih udruga. Iznimno, temeljem odluke VŠA u punom sastavu, VŠA
može dati pravno mišljenje i na zahtjev druge fizičke ili pravne osobe.

3. U slučajevima iz stavka 2. ovoga članka, VŠA će dati pravno mišljenje
samo ako ocijeni da je rješavanje pitanja koje podnositelj prijedloga postavlja
od posebnog interesa za razvoj športa, ili da postoje druge posebno važne
okolnosti koje opravdavaju davanje pravnog mišljenja u konkretnom slučaju.

Članak 24.

1. Zahtjev ili prijedlog za davanje pravnog mišljenja podnose se u pisanom
obliku tajniku VŠA neposredno, ili mu se šalju poštom. Uz zahtjev ili prijedlog
treba podnijeti i sve isprave koje bi mogle biti od važnosti VŠA prilikom
razmatranja postavljenog pitanja.

2. Nakon podnošenja zahtjeva ili prijedloga, predsjednik VŠA ispitat
će udovoljava li postavljeno pitanje uvjetima iz članka 22. ovog Pravilvnika,
te će odbaciti zahtjeve ili prijedloge koji su nerazumljivi, proturječni,
nepotpuni ili se odnose na pitanja o kojima VŠA nije ovlaštena davati pravno
mišljenje.

Članak 25.

1. O pitanjima o kojima je ovlašteno davati pravno mišljenje raspravlja
VŠA.

2. Prijedloge koji ne udovoljavaju uvjetima iz stavka 3. članka 23.
VŠA će odbaciti.

Članak 26.

1. Ako zaključi da je za davanje pravnog mišljenja potrebno pribaviti
dodatne obavijesti, VŠA može pozvati stranku koja je pokrenula postupak
da ih podnese VŠA, ili ih može pribaviti od HOO ili iz drugih izvora.

2. VŠA se može o postavljenom pitanju savjetovati i s drugim športskim
i pravnim stručnjacima izvan svog sastava. U slučaju da takve osobe daju
svoje pisano savjetodavno mišljenje, pripada im pravo na odgovarajuću nagradu
i naknadu troškova.

Članak 27.

1. Pravno mišljenje daje se u pisanom obliku. Pri davanju pravnog mišljenja,
VŠA nije obvezana oblikom zahtjeva odnosno prijedloga te može u slučaju
potrebe postavljeno pitanje preoblikovati, razlučiti na više potpitanja,
a može u svrhu rješavanja postavljenog pitanja riješiti i druga pitanja
koja nisu sadržana u zahtjevu odnosno prijedlogu.

2. Ako drugačije nije propisano u ovom Pravilniku, na sadržaj pravnog
mišljenja na odgovarajući se način primjenjuju odredbe članka 20. ovog
Pravilnika.

3. Uz pristanak stranke koja je postupak pokrenula, pravno mišljenje
može se objaviti.

4. Pravno mišljenje je savjetodavnog karaktera i ne obvezuje stranku
niti treće osobe.

V. TROŠKOVI POSTUPKA

Članak 28.

Osoba koja pokreće postupak izvanrednog preispitivanja, odnosno postupak
izdavanja pravnog mišljenja, dužna je radi podmirenja troškova postupka
uplatiti u korist VŠA iznos utvrđen tarifom koja je sastavni dio Odluke
o troškovima postupka pred VŠA. Odluku o troškovima donosi HOO na prijedlog
predsjednika VŠA. Odlukom o troškovima mogu se odrediti uvjeti pod kojima
se u određenim slučajevima stranka može osloboditi od dužnosti plaćanja
troškova postupka.

Članak 29.

Prije uplate predujma troškova postupka VŠA neće postupati po podnesenom
zahtjevu odnosno prijedlogu.

Članak 30.

U Odluci o troškovima u postupku pred VŠA propisat će se pretpostavke
pod kojima VŠA može odlučiti da se predujam troškova postupka ili njegov
dio vrati stranci koja ga je uplatila.

VI. PRIJELAZNE I ZAVRŠNE ODREDBE

Članak 31.

Na postupak VŠA u pitanjima koja nisu određena ovim Pravilnikom na odgovarajući
će se način primjenjivati odredbe Zakona o parničnom postupku, ako to odgovara
prirodi postupka pred VŠA.

Članak 32.

Ovaj Pravilnik objavljuje se u "Narodnim novinama", a stupa na snagu
danom objavljivanja.

Broj: 964
Zagreb, 19. svibnja 1999.

Predsjednik
Hrvatskog olimpijskog odbora
**Antun Vrdoljak,** v. r.

Pravilnik, NN 72/1999-1319